লোহাগাড়া উপজেলা

লোহাগাড়া উপজেলা হলো বাংলাদেশের চট্টগ্রাম জেলার আওতাধীন সর্বদক্ষিণের একটি উপজেলা।
লোহাগাড়া উপজেলার মোট আয়তন ২৫৮.৮৮ বর্গ কিলোমিটার (৬৩,৯৭০ একর)। চট্টগ্রাম জেলা শহর থেকে প্রায় ৬০ কিলোমিটার দক্ষিণে ২১°৫৪´ থেকে ২২°০৫´ উত্তর অক্ষাংশ এবং ৯২°০০´ থেকে ৯২°১৩´ পূর্ব দ্রাঘিমাংশ জুড়ে এ উপজেলার অবস্থান। এ উপজেলার উত্তরে সাতকানিয়া উপজেলা, দক্ষিণে কক্সবাজার জেলার চকরিয়া উপজেলা ও বান্দরবান জেলার লামা উপজেলা, পূর্বে বান্দরবান জেলার লামা উপজেলা ও বান্দরবান সদর উপজেলা, পশ্চিমে বাঁশখালী উপজেলা।
লোকমুখে প্রচলিত আছে, ১৬৬০ খ্রিষ্টাব্দে মুঘল শাহজাদা শাহ সুজা মীর জুমলার তাড়া খেয়ে আরাকান রাজ্যে আশ্রয় গ্রহণ করেন। আরাকান যাওয়ার পথে তিনি চট্টগ্রাম ও কক্সবাজারের মাঝামাঝি ছায়াঘেরা টিলাসমেত একটি জায়গায় (বর্তমান চুনতি গ্রাম) কিছুদিন অবস্থান করেন। সেখান থেকে চলে যাওয়ার সময় চিহ্নস্বরূপ একটি লোহার খুঁটি গেঁড়ে দিয়ে যান। স্থানটিতে লোহার খুঁটি গাঁড়ার কারণে "লোহাগাড়া" নামকরণ হয়েছে বলে ধারণা করা হয়।
লোহাগাড়া এক সময় সাতকানিয়া উপজেলার অধীনে ছিল। ১৯৮১ সালে লোহাগাড়া থানা গঠিত হয় এবং ১৯৮৩ সালে উপজেলায় রূপান্তর করা হয়।
লোহাগাড়া উপজেলায় মোট ৯টি ইউনিয়ন রয়েছে। সম্পূর্ণ লোহাগাড়া উপজেলার প্রশাসনিক কার্যক্রম লোহাগাড়া থানার আওতাধীন।
২০২২ সালের জনশুমারি অনুযায়ী লোহাগাড়া উপজেলার মোট জনসংখ্যা ৩,২৮,২০৬ জন। এর মধ্যে পুরুষ ১,৫৫২৫২ জন এবং মহিলা ১,৭৩০৫৪ জন। মোট পরিবার ৭১,৭১১ টি। মোট জনসংখ্যার ৮৯% মুসলিম, ৯% হিন্দু এবং ২% বৌদ্ধ ও অন্যান্য ধর্মাবলম্বী।
২০২২-২৪ সালের জনশুমারি অনুযায়ী লোহাগাড়া উপজেলার সাক্ষরতার হার ৮৪.৩২%। এ উপজেলায় ২টি কামিল মাদ্রাসা, ১টি সরকারি মহিলা কলেজ, ৪ টি ডিগ্রী কলেজ (২টিতে অনার্স কোর্স সহ), ১৫ টি ফাজিল মাদ্রাসা, ১টি টেকনিক্যাল কলেজ, ৩ টি স্কুল এন্ড কলেজ, ৩টি আলিম মাদ্রাসা, ৩২ টি মাধ্যমিক বিদ্যালয়, ২২ টি দাখিল মাদ্রাসা, ২টি কওমী মাদ্রাসা, ১৫ টি নিম্ন মাধ্যমিক বিদ্যালয়, ১২১ টি প্রাথমিক বিদ্যালয়, ৪৩টি এবতেদায়ী মাদ্রাসা ও ৪৩ টি কিন্ডারগার্টেন রয়েছে।
লোহাগাড়া উপজেলায় ১টি উপজেলা স্বাস্থ্যকেন্দ্র, ৫টি পরিবার-পরিকল্পনা কেন্দ্র, ৪টি ইউনিয়ন স্বাস্থ্যকেন্দ্র ও ১৬টি ক্লিনিক ও ডায়াগনস্টিক সেন্টার রয়েছে।
লোহাগাড়া উপজেলার জনগোষ্ঠীর আয়ের প্রধান উৎস কৃষিখাত। এছাড়া শিল্প, ব্যবসা, চাকরি, নির্মাণ, ধর্মীয় সেবা, পরিবহন ও যোগাযোগ, বৈদেশিক রেমিটেন্স সহ বিভিন্ন খাত থেকে এ উপজেলার লোকেরা উপার্জন করে থাকে।
বাংলাদেশের অর্থনীতির অন্যতম জীবনীশক্তি হলো ব্যাংক এবং এই ব্যাংকগুলো দেশের মুদ্রাবাজারকে রাখে গতিশীল ও বৈদেশিক বাণিজ্যকে করে পরিশীলিত। লোহাগাড়া উপজেলায় অবস্থিত ব্যাংকসমূহের তালিকা নিচে উল্লেখ করা হলো:
লোহাগাড় উপজেলায় যোগাযোগের প্রধান সড়ক "চট্টগ্রাম-কক্সবাজার মহাসড়ক"। এছাড়া উপজেলার অভ্যন্তরে ৫৯.৮৯ কিলোমিটার পাকারাস্তা, ১৫৩.৬৫ কিলোমিটার আধা-পাকারাস্তা ও ৮৬০.৩১ কিলোমিটার কাঁচারাস্তা রয়েছে।
লোহাগাড়া উপজেলার উপর দিয়ে প্রবাহিত প্রধান ২টি নদী হল টংকাবতী নদী ও ডলু নদী। এছাড়া অন্যান্য খালগুলোর মধ্যে হাঙ্গর খাল, হাতিয়ার খাল, রাতার খাল, বোয়ালিয়া খাল উল্লেখযোগ্য।
লোহাগাড়া উপজেলায় ১৭টি হাট-বাজার রয়েছে এবং বাৎসরিক ৩টি মেলা বসে। হাট-বাজারগুলোর মধ্যে এম.চর.হাট, গৌড়স্থান নয়া বাজার, বটতলী শহর , চুনতি ডেপুটি বাজার, বাইন্ন্যার হাট, দরবেশ হাট, পদুয়া তেওয়ারি হাট, খাঁ’র হাট, হিন্দুর হাট, সেনের হাট, মনুফকির হাট, মাষ্টার হাট উল্লেখযোগ্য।
১৯৭১ সালে পাকসেনারা এ উপজেলায় ব্যাপক অগ্নিসংযোগ ও লুটপাট চালায়। আমিরাবাদ বণিক পাড়ায় ১৫ জন গ্রামবাসীকে নৃশংসভাবে হত্যা করে। রাজাকাররা চুনতি ডেপুটি বাজারের হিন্দু পাড়া থেকে ১২ জনকে চন্দনাইশ থানার দোহাজারীতে নিয়ে হত্যা করে।পুটিবিলা জোটপুকুরিয়ায় মুক্তিযোদ্ধারা ১৭ জন রাজাকারকে হত্যা করে।
পুটিবিলা হাফেজ পাড়া
শহীদ সেক্টর কমান্ডার নাজমুল হক স্মৃতি পাঠাগার